ΚΑΝΟΝΙΣΜΟΣ (ΕΟΚ) αριθ. 675/91 ΤΗΣ ΕΠΙΤΡΟΠΗΣ της 20ής Μαρτίου 1991 για την τροποποίηση του κανονισμού (ΕΟΚ) αριθ. 891/89 για ειδικές λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 3577/90 (2), και ιδίως το άρθρο 12 παράγραφος 2 και το άρθρο 16 παράγραφος 6,

τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως της αγοράς του ρυζιού (3), όπως τροποποιήθηκε τελευταία από τον κανονισμό (ΕΟΚ) αριθ. 1806/89 (4), και ιδίως το άρθρο 10 παράγραφος 2 και το άρθρο 17 παράγραφος 6,

Εκτιμώντας:

ότι, ενόψει των επιστροφών κατά την εξαγωγή που περιορίζονται σε ορισμένες ποσότητες λόγω δυσχερειών του προϋπολογισμού, της κατάστασης της κοινοτικής αγοράς ή της κατάστασης της διεθνούς αγοράς, το άρθρο 9 παράγραφος 4 του κανονισμού (ΕΟΚ) αριθ. 891/89 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3633/90 (6), καθορίζει, για τα σιτηρά που απαριθμούνται στην παράγραφο 1 στοιχεία α) και γ) του κανονισμού (ΕΟΚ) αριθ. 2727/75, ειδική διαδικασία εκδόσεως των πιστοποιητικών εξαγωγής που εφαρμόζεται έως τις 30 Ιουνίου 1991-

ότι οι λόγοι για τη χορήγηση περιορισμένων επιστροφών σε ορισμένες ποσότητες εξακολουθούν να ισχύουν για τα σιτηρά πέραν τις 30 Ιουνίου 1991 και ότι παρουσιάζονται επίσης τη στιγμή αυτή στον τομέα του ρυζιού- ότι πρέπει, συνεπώς, να επεκταθεί ανάλογα η εφαρμογή της εν λόγω διαδικασίας η οποία, δεδομένης της πείρας που αποκτήθηκε, αποδεικνύεται το κατάλληλο μέσο στο πλαίσιο της χορηγήσεως τέτοιων επιστροφών-

ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 891/89-

ότι τα μέτρα που πορβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 9 του κανονισμού (ΕΟΚ) αριθ. 891/89 παράγραφος 4 αντικαθίσταται από το ακόλουθο κείμενο:

"4. Όταν γίνεται ειδική αναφορά στην παρούσα παράγραφο κατά τον καθορισμό επιστροφής κατά την εξαγωγή προϊόντων που αναφέρονται στο άρθρο 1 στοιχεία α), β) και γ) του κανονισμού (ΕΟΚ) αριθ. 2727/75 και προϊόντων που αναφέρονται στο άρθρο 1 παράγραφος 1 στοιχείο α) του κανονισμού (ΕΟΚ) αριθ. 1418/76, η αίτηση του πιστοποιητικού εξαγωγής πρέπει να συνοδεύεται από δήλωση, με τέλεξ ή τέλεφαξ, της χώρας εισαγωγής ότι έχει συναφθεί σύμβαση παραδόσεως, ενδεχομένως με την επιφύλαξη της εκδόσεως του πιστοποιητικού. Η δήλωση πρέπει να αναφέρει ποσότητα που αποτελεί αντικείμενο της συμβάσεως που αντιστοιχεί στο ζητηθέν πιστοποιητικό και περίοδο παραδόσεως εντός της διάρκειας ισχύος του εν λόγω πιστοποιητικού. Τα αντίστοιχα πιστοποιητικά περιλαμβάνουν τον προκαθορισμό της εν λόγω επιστροφής και εκδίδονται πραγματικά την τρίτη εργάσιμη ημέρα μετά την ημέρα υποβολής της αιτήσεως, εφόσον δεν έχουν ληφθεί ειδικά μέτρα κατά τη διάρκεια της προθεσμίας αυτής.

Εάν οι αιτήσεις των πιστοποιητικών εξαγωγής που αναφέρονται στην παρούσα παράγραφο υπερβαίνουν τις ποσότητες που μπορούν να αναληφθούν για εξαγωγή και αναφέρονται στον κανονισμό που καθορίζει την εν λόγω επιστροφή, η Επιτροπή μπορεί να καθορίζει ενιαίο ποσοστό μειώσεως των ποσοτήτων. Η αίτηση εκδόσεως του πιστοποιητικού μπορεί να αποσυρθεί σε προθεσμία δύο ημερών μετά την ημερομηνία δημοσίευσης του ποσοστού μειώσεως." Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 281 της 1. 11. 1975, σ. 1. (2) ΕΕ αριθ. L 353 της 17. 12. 1990, σ. 23. (3) ΕΕ αριθ. L 166 της 25. 6. 1976, σ. 1. (4) ΕΕ αριθ. L 177 της 24. 6. 1989, σ. 1. (5) ΕΕ αριθ. L 94 της 7. 4. 1989, σ. 13. (6) ΕΕ αριθ. L 355 της 18. 12. 1990, σ. 10.